**RAPORT PRIVIND SITUAŢIA HIDROMETEOROLOGICĂ**

**ŞI A CALITAŢII MEDIULUI**

**în intervalul 06.12.2023 ora 08.00 – 07.12.2023, ora 08.00**

#### **I. SITUAŢIA HIDROMETEOROLOGICĂ**

**1. Situaţia și prognoza hidrologică pe râurile interioare și Dunăre, din 07.12.2023, ora 08.00**

**RÂURI:**

**Debitele au fost relativ staționare,** exceptând râurile din bazinele hidrografice: Vişeu, Iza, Tur, Someş, Crasna, Barcău, Crişuri şi în bazinul mijlociu şi inferior al Mureşului, unde au fost în scădere.

Creşteri de niveluri şi debite, ca urmare a precipitațiilor lichide căzute în interval, cedării apei din stratul de zăpadă din zonele montane înalte şi propagării, s-au înregistrat pe unele râuri mici din sud-vestul şi sudul țării.

Debitele se situează la valori sub mediile multianuale lunare, cu coeficienți moduli cuprinși între 30-90%, mai mari pe râurile din bazinele hidrografice: Vișeu, Iza, Tur, Someș, Crasna, Barcău, Crișuri, Mureș, Bega, Timiș, Caraș, Nera, în bazinele superioare ale Jiului, Sucevei, Moldovei, Bistriței, Trotuşului, pe cursul superior al Prutului, în bazinul superior si mijlociu al Oltului şi mai mici (sub 30%) pe râurile din bazinele hidrografice: Moravița, Bârlad, Jijia, pe cursul superior și mijlociu al Ialomiței și pe unii afluenți din bazinul inferior al Jiului.

Formațiunile de gheață (gheață la maluri, năboi, pod de gheață) existente, s-au menținut fără modificări importante şi si-au făcut apariția și pe unele râuri din nordul și nord-vestul țării.

Ca urmare a viiturilor formate anterior, se situează peste:

- **COTA DE INUNDAȚIE** râul Tur la stația hidrometrică Micula (310+34)-jud.SM (sector îndiguit);

- **COTA DE ATENȚIE** râul Tur la stația hidrometrică Turulung (360+12)-jud.SM (sector îndiguit).

**Debitele vor fi relativ staționare,** exceptând râurile din bazinele hidrografice: Vişeu, Iza, Tur, Someş, Crasna, Barcău, Crişuri şi în bazinul mijlociu şi inferior al Mureşului, unde vor fi relativ staționare.

Sunt posibile creșteri de niveluri și debite, pe unele râuri din zonele de deal și de munte, mai ales pe cele din centrul, sudul şi estul țării, ca urmare a precipitațiilor prognozate.

Formațiunile de gheață (gheață la maluri, năboi, pod de gheață) existente, se vor menține fără modificări importante şi îşi vor face apariția şi pe unele râuri din nordul şi nord-vestul țării.

Se va menține peste **COTELE DE APĂRARE** cursul inferior al Turului (sector îndiguit), ca urmare a propagării viiturii formate anterior.

**DUNARE:**

**Debitul la intrarea în țar****ă (secțiunea Baziaș) în** **intervalul 06.12.2023 – 07.12.2023** **a fost în creştere, având valoarea de** **7700 m3/s,** peste media multianuală a lunii **decembrie 5200 m3/s.**

În aval de Porţile de Fier, debitele au fost în creștere pe sectoarele Gruia – Bechet și Brăila – Tulcea și în scădere ușoară pe sectorul Corabia – Vadu Oii.

**Debitul la intrarea în** **țară (secțiunea Baziaș) va fi în creștere (7900 m3/s).**

În aval de Porţile de Fier, debitele vor fi în creştere pe sectorul Gruia – Zimnicea, în scădere pe sectorul Giurgiu – Cernavodă şi relativ staționare pe sectorul Vadu Oii - Tulcea.

**2.** **Situaţia meteorologică în intervalul 06.12.2023, ora 08.00 – 07.12.2023, ora 08.00**

**A.N.M.** a emis **o INFORMARE Meteorologică,** valabilă în intervalul **06.12.2023, ora 18.00 – 08.12.2023, ora 08.00**, vizând **precipitații moderate cantitativ, strat de zăpadă la munte și în Moldova,** conform căreia: În intervalul menționat vor fi precipitații în cea mai mare parte a țării, în extindere dinspre sud-vest. Local, îndeosebi în regiunile sudice, cantitățile de apă vor fi de 10...15 l/mp și izolat de 20 l/mp.

La munte și în Moldova vor predomina ninsorile și se va depune strat de zăpadă. În celelalte regiuni, pe parcursul nopții de miercuri spre joi (6/7 decembrie) vor predomina ploile, apoi vor fi precipitații mixte. Izolat se va depune polei.

***Notă:*** *Vântul va avea intensificări temporare în Muntenia și Dobrogea, cu viteze în general de 40...45 km/h.*

Aceast mesaj meteorologic a fost transmis de către Centrul Operativ pentru Situaţii de Urgenţă al Ministerului Mediului, Apelor şi Pădurilor către*: Inspectoratul General pentru Situaţii de Urgenţă, Secretariatul General al Guvernului, Centrul de Situații al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătății, Ministerul Economiei, Ministerul Agriculturii și Dezvoltării Rurale, Comisia Națională pentru Controlul Activităților Nucleare, Serviciul de Protecție și Pază, Serviciul de Telecomunicații Speciale, S.C. Hidroelectrica S.A., Agenția Naţională de Îmbunătăţiri Funciare și către următoarele Comite Judeţene pentru Situaţii de Urgenţă:*

* - *toate Prefecturile Judeţelor Ţării – INFORMARE Meteorologică.*

**În ţara,** pe parcursul zilei cerul a fost temporar noros în Maramureș, nordul Crișanei și în Transilvania, în timp ce în celelalte regiuni nebulozitatea a fost în general persistentă, iar local și temporar s-au semnalat precipitații slabe mai ales sub formă de ploaie și burniță. Seara și noaptea aria de nebulozitate și de precipitații a cuprins toată țara, în extindere dinspre sud-vest, iar cantitățile de apă acumulate au fost de până la 10...15 l/mp în regiunile sudice. Treptat în Moldova au predominat ninsorile, în Crișana, Transilvania și Muntenia au fost mixte, iar în celelate regiuni predominant ploi. La munte a nins, local însemnat cantitativ în a doua parte a intervalului în Carpații Meridionali unde s-a depus strat nou de zăpadă. Izolat au fost depuneri de polei, confirmate la stații meteo din județul Bacău. Vântul a suflat slab și moderat, cu unele intensificări în Muntenia, Dobrogea, precum și în zona montană înaltă (cu viteze de până la 70...75 km/h în vestul Carpaților Meridionali), iar la începutul intervalului și în sudul Banatului. Este strat de zăpadă în cea mai mare parte a zonei montane unde la ora 20 măsura -în platformele stațiilor meteorologice- până la 41 cm în Munții Călimani și pe suprafețe mici în nord-vestul Olteniei (până la 7 cm). Valorile termice au fost mai ridicate comparativ cu ziua precedentă, îndeosebi în nord-vest și centru și local în sud, astfel temperaturile maxime s-au situat între 0 grade la Darabani, Rădăuți, Piatra Neamț și Joseni și 11 grade la Caransebeș, iar la ora 06 se înregistrau temperaturi cuprinse între -3 grade la Darabani și Cotnari și 9 grade la Mangalia. Pe alocuri în Moldova, Oltenia și Muntenia a fost ceață.

*Observație: au fost emise 3 atenționări cod galben pentru fenomene meteorologice periculoase imediate.*

**La Bucureşti,** vremea s-a menținut în general închisă. Temporar a plouat începând cu orele serii, iar spre sfârșitul nopții în unele cartiere ploaia s-a transformat în lapoviță. Vântul a suflat în general moderat, cu viteze de 30...35 km/h. Temperatura maximă mai ridicată comparativ cu ziua precedentă a fost de 8 grade la Afumați și Băneasa și 9 grade la Filaret, iar la ora 06 temperatura era de 1 grad.

**3. Prognoza meteorologică în intervalul 07.12.2023, ora 08.00 – 08.12.2023, ora 08.00**

**În ţara,** vremea va fi predominant închisă, iar îndeosebi în estul și sud-estul țării, valorile termice diurne se vor situa ușor sub mediile multianuale specifice acestei date. Temperaturile maxime vor fi cuprinse în general între -1 și 5 grade, cu cele mai scăzute valori în jumătatea de nord a Moldovei, iar cele minime se vor situa între -4 și 2 grade. Temporar vor fi precipitații predominant sub formă de ninsoare în zonele de munte și în cea mai mare parte a Moldovei, unde se va depune strat nou de zăpadă, mixte în Maramureș, Transilvania, Muntenia și Dobrogea, precum și în zona deluroasă din Banat și Crișana și mai ales ploi și lapoviță în rest. Izolat vor fi condiții pentru depuneri de polei. Vântul va sufla slab și moderat, cu unele intensificări în sud-estul teritoriului, ce vor atinge viteze de până la 40...50 km/h pe litoral. Pe arii restrânse se va forma ceață.

**La Bucureşti,** valorile termice vor scădea față de ziua precedentă, astfel că temperatura maximă va fi de 1...2 grade, iar cea minimă de -2...0 grade. Cerul va fi noros și temporar vor fi precipitații mixte, apoi seara și noaptea vor predomina ninsorile. Vântul va sufla slab și moderat.

###### **II. CALITATEA APELOR**

2.1. Pe fluviul Dunarea

Nu au fost semnalate evenimente deosebite.

2.2. Pe râurile interioare

Nu au fost semnalate evenimente deosebite.

2.3. Pe Marea Neagra

Nu au fost semnalate evenimente deosebite.

###### **III. CALITATEA MEDIULUI**

**3.1. În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în cadrul Reţelei Naţionale de Monitorizare, **s-au înregistrat depăşiri ale mediei zilnice de 50 µg/m3 pentru PM10** (pulberi în suspensie cu diametrul sub 10 microni), în data de 05.12.2023, **la staţiile cu indicativele SV-1,BC-3,BT-1,CJ-5,CT-7.**

**3.2. În domeniul solului şi vegetaţiei**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

**3.3. În domeniul supravegherii radioactivităţii mediului**

Menţionăm că, pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul de timp menţionat şi nu s-au semnalat evenimente deosebite.Parametrii constataţi la staţiile de pe teritoriul României s-au situat în limitele fondului natural.

**3.4. În municipiul Bucureşti**

În ultimele 24 de ore, sistemul de monitorizare a calităţii aerului în Municipiul Bucureşti nu a semnalat depăşiri ale pragurilor de informare şi alertă.

**IV. ALIMENTĂRI CU APĂ**

***Administraţia Bazinală de Apă Prut-Bârlad***

Judeţul Botoşani

Se menţine situaţia de restricţii în alimentarea cu apă pentru piscicultură la folosinţa: S.C. Pirania S.R.L. Botoşani - pepiniera piscicolă Havarna, prin reducerea debitelor la sursa r. Baseu - ac. Cal Alb corespunzător treptei a III-a de restricţii.

Se menţine Planul de restricţii în alimentarea cu apă - treapta a III-a, pentru A.N.I.F. Filiala Teritorială Moldova Nord-U.A Botoşani-Sistemul de irigaţii Movileni-Havarna, sursa ac. Cal Alb - r. Baseu.

Judeţul Iaşi:

Se menţine situaţia de restricţii în alimentarea cu apă pentru piscicultură la folosinţele:

- S.C. Noralex S.R.L. Iași, S.C. Piscicola S.R.L. Iași și S.C. CC & PES S.R.L. Iași prin reducerea debitelor la sursa r. Miletin – ac. Hălceni corespunzător treptei III de aplicare a restricțiilor;

- S.C. ACVACOM S.R.L. Iaşi prin reducerea debitelor la sursa r. Gurguiata – ac. Plopi corespunzător treptei III de aplicare a restricţiilor;

- S.C. MIHPES S.R.L. Iaşi prin reducerea debitelor la sursa r. Valea Oii – ac. Sarca corespunzător treptei III de aplicare a restricţiilor;

- S.C. APAVITAL S.A. Iași prin reducerea debitelor la sursa r. Bahlui – ac. Parcovaci corespunzător treptei II de aplicare a restricțiilor.

Judeţul Vaslui

Se menţin prevederile „Planului de restricţii şi folosire a apei în perioade deficitare”, astfel:

- treapta III - ANIF Filiala Teritorială de Îmbunătăţiri Funciare Vaslui-Amenajare de irigaţii Mânjeşti, sursa acumularea Mânjeşti;

- treapta III - pentru S.C. AQUAVAS S.A. Vaslui – Sucursala Vaslui din acumularea Soleşti.

***Administraţia Bazinală de Apă Buzău-Ialomiţa***

Ca urmare a scăderii debitului fluviului Dunărea din ultima perioada, precum și a prognozei hidrologice a debitelor medii zilnice, începând cu data de 22.09.2023 s-a trecut la aplicarea fazei de atenționare/avertizare pentru sectorul 6.1 Chiciu-Vadu Oii și sectorul 6. Chiciu-Vadu Oii (amonte Chiciu). Începând cu data de 25.07.2023 s-a trecut la aplicarea fazei de atenționare/avertizare și pentru sectoarele: 4 Brăila – Galați - PH Brăila, 5.1 Vadu Oii – Brăila - PH Vadu Oii și 5.2 Braț Măcin – PH Smârdan.

***Administraţia Bazinală de Apă Jiu***

Începând cu data de 17.05.2022 a fost oprită alimentarea cu apă a Barajului Valea de Pești, din Priza Câmpu lui Neag (Buta), pentru efectuarea lucrărilor de înlocuire a conductei Buta-Baraj.

**DIRECȚIA COMUNICARE**